Slag, jag leeus soos plaasdiere | Netwerk24
Deur Jan Venter, Bloemfontein 20 Julie 2019 00:00
Elise Tempelhoff lewer 'n goed gemotiveerde bydrae tot die debat van die sogenaamde geblikte leeus, waarvan party selfs hans grootgemaak word om hulle 'n gemakliker prooi te maak (18.07). Aan die ander kant is daar die leeuboere en ondersteuners van leeujag. Die stryd begin voorwaar nou.
Ek het geen verbintenis of belang by enige van die groepe nie, ek dink net dis tyd om objektief daarna te kyk. Daar word elke dag miljoene hoenders, skape, varke en beeste geslag teen 'n wins vir die boer.
Minder, maar so word daar ook duisende bokke in kampe aangehou en gejag vir hul vleis, velle en horings as trofeë.
Die winsgewendheid van hierdie praktyk het gemaak dat daar vandag etlike maal meer wild in ons land is as wat daar sekerlik die afgelope eeu was.
Waarom kan dieselfde nie met die aanhou en jag van leeus gedoen word nie?
Dan is daar diegene wat net 'n beswaar het teen die jag van leeus in klein kampies. Maar van hoe nader die skoot afgevuur word, hoe sekerder, dus genadiger, is die doodskoot.